El Servei d'Esports elabora un protocol per a una pràctica esportiva segura
25 setembre 2020

## El Servei d'Esports elabora un protocol per a una pràctica esportiva segura25 setembre 2020Última actualització: 14 juliol 2025

![](../gestion/img/ao1241-copia.jpg)  
  

Davant l'inici de l'activitat per part de la majoria d'entitats esportives i tenint en compte les restriccions actuals derivades de la pandèmia que estem patint, el Servei d'Esports de l'Ajuntament de Gandia ha elaborat un **protocol per a l'ús segur de les Instal·lacions Esportives Municipals**, en el qual s'ha prioritzat, d'una banda, l'estricte compliment de la normativa publicada per les autoritats i, per una altra, donar prioritat absoluta a totes aquelles mesures destinades a preservar la salut dels esportistes. Aquest protocol contempla mesures estrictes com la de reduir l'aforament dels grups d'entrenament o la de no autoritzar l'accés als acompanyants.  
  
La regidora delegada d'Esports, **Lydia Morant**, ha informat que s'ha procedit a distribuir l'accés a les instal·lacions per franges horàries, grups d'edat, i disciplines esportives, a fi d'evitar aglomeracions i garantir una pràctica esportiva segura.  
  
Tot amb l'objectiu de previndre i evitar contactes innecessaris, reduir el nombre de passades diàries per les instal·lacions esportives municipals, i facilitar el procés de traçabilitat en cas d'algun positiu per Covid 19.  
  
L'edil ha explicat que després de reunir-se amb els diferents clubs de la ciutat, s'ha prioritzat l'organització d'activitats esportives entre setmana, per a xiquets i xiquetes a partir de cinc anys. En el cas dels xicotets de 3 i 4 anys, que són més dependents de la companyia d'un adult, d'una banda, s'ha decidit organitzar activitats que es puguen dur a terme a l'aire lliure entre setmana amb la implicació dels clubs, que reforçaran la presència de monitors per a l'acompanyament d'aquests menors, i per un altre, reservar els caps de setmana per a les activitats que hagen de desenvolupar-se en espais tancats, i permetent el passe a un acompanyant per menor, ja que hi ha menys afluència de persones i es pot assegurar millor el compliment d'aforaments així com un accés segur.  
  
"_Les mesures adoptades en el protocol han sigut aprovades prèvia consulta i vistiplau d'aquelles disciplines que majoritàriament són practicades pels més xicotets de la casa i per tant pogueren afectar-los més_" va explicar Morant qui ha recordat que des del Servei d'Esports s'han adoptat altres mesures preventives com la presa de temperatura, la distribució de gel desinfectant per les instal·lacions esportives municipals, catifa desinfectant en els accessos i a més també s'ha posat a la disposició dels clubs esprai desinfectant per als materials.  
  
Sobre el protocol, Morant ha afirmat que "_Som conscients que a moltes mares i pares els agrada observar com entrenen els seus fills i filles o simplement com realitzen la seua activitat, no obstant això, aquests accessos no necessaris incrementen considerablement el risc de contagis pel que considerem que hem de ser prudents i respectar aquesta mesura, sempre pensant en el benestar de l'esportista i familiars. Un contagi per Covid 19, pot comportar el tancament preventiu de la instal·lació on s'haguera produït_".  
  
Finalment, l'edil va voler recordar que el protocol d'ús de les instal·lacions esportives segures és "_un document viu, obert i modificable que s'haurà d'ajustar en funció de l'evolució, de la pràctica i de l'experiència que anem adquirint entre tots i sempre pensant en la salut dels usuaris" "Apel·lem a la comprensió d'aquells col·lectius i persones que pogueren veure's afectats i continuarem oberts a qualsevol suggeriment que se'ns faça arribar per a millorar la seguretat dels nostres esportistes_".